Henrik Frandsen (M), 2024-12-12:
Tak for ordet, formand.
Vi skal i dag behandle redegørelse nr. R 5, klima-, energi- og forsyningsministerens redegørelse om klimaeffekter, og i den forbindelse skal vi også behandle forespørgsel nr. 13.
Redegørelsen indeholder en lang oplistning af de klimainitiativer og en række tekniske oplysninger om de klimaeffekter, som initiativerne har i forhold til de ambitiøse klimamål, vi har opstillet her i Danmark.
Jeg skal nok lade være med at gennemgå hele redegørelsen.
Det tænker jeg bliver for omfattende, og den ligger jo også på tryk, så den kan man jo bare gå ned og orientere sig i selv, tænker jeg – det er vel lidt mere smart.
Når man summerer alle initiativerne i redegørelsen op, giver det jo et svar, i forhold til hvordan opfyldelsen af vores ambitiøse klimamål egentlig er i dag, og hvad udsigterne er.
Derudover giver redegørelsen også et godt grundlag for at diskutere, hvilke klimamål vi skal fastsætte i fremtiden.
Alt tyder jo på, at vi i 2025 når i mål med vores reduktioner på 50-54 pct., ja faktisk siger forudsigelserne jo, at vi når helt op på 56 pct., hvilket må siges at være en god opfyldelse.
På samme måde ser det også ud til, at målene omkring 70-procentsreduktioner i 2030 bliver nået.
Derfor er der også lagt et genbesøg ind i aftalen i 2027 for at sikre, at landbruget kommer til at bidrage med den del af indsatsen, som er tiltænkt landbruget.
I regeringsgrundlaget er det aftalt, at målet om at fremrykke 2050-målet om 100 pct.s klimaneutralitet til 2045 er en del af det, ligesom det også er aftalt, at vi skal reducere med 110 pct. i 2050, altså en negativ udledning på 10 pct. i 2050.
Vejen frem og delmålene for at nå fra 2030 og til 2045 er endnu ikke aftalt.
Det skal vi bruge næste år til at finde ud af og få fastsat et rigtig godt 2035-mål.
Forberedelserne er i fuld gang, og der venter nogle spændende forhandlinger – det tror jeg godt vi allerede nu kan forudse.
I Moderaterne er vi meget optaget af, at vi fastsætter et realistisk, men også et ambitiøst mål, der med stor sikkerhed sikrer, at vi når vores 2045-mål.
Det viser i hvert fald for mig, at opgaven om at være ambitiøs på ingen måder er urealistisk.
I løbet af næste år skal vi også i samarbejde med resten af EU få fastsat et EU-reduktionsmål for 2040.
Der har regeringen jo meldt ud, at Danmark går efter 90 pct. i 2040 for EU.
Det tænker jeg så ikke alle lande i EU er lige begejstret for, men det skal jo ikke forhindre os i at arbejde målrettet for det.
Så der venter helt klart nogle hårde forhandlinger der – forhandlinger, som jo i øvrigt, hvis de mod alle forhåbninger skulle strække sig ind i andet halvår af næste år, kommer til at være under ledelse af Danmark.
Men det går både op, og det går ned, og nogle gange får man gode nyheder, og nogle gange får man dårlige nyheder.
De tre store havvindudbud i Nordsøen havde lige præcis nul bud.
Meget skuffende, når man tænker på, at det er nogle af de bedste områder i hele verden for at udbygge havvind.
Jeg kan så efterfølgende konstatere, at der er rigtig mange mandagstrænere, som er vågnet op, og som kloger sig på, om det er det ene eller det andet, der har været i vejen med vores udbud, fordi der ikke er nogen, der har budt.
Ved samme lejlighed får de samme mandagstrænere også lige luftet nogle kæpheste, som har været i stald i et stykke tid, men som nu får muligheden for at komme ud på græs.
Den disciplin har jeg nu ikke tænkt mig at være en del af.